google/wiki40b huggingface dataset:
Jon Voight

Tidlig liv

Jon Voight er født i Yonkers i New York. Han er sønn av Barbara (født Kamp; 1910–1995) og Elmer Voight (født Voytka; 1909–1973), som var en profesjonell golfspiller. Han har to brødre, Barry Voight (født 1937), en tidligere forsker på vulkaner på Pennsylvania State University, og Wesley Voight (født 21. mars 1940), kjent som Chip Taylor, en sanger og låtskriver som blant annet står bak sangene «Wild Thing», innspilt av blant andre The Troggs i 1966 og «Angel of the Morning». Hans besteforeldre på farssiden av slovakiske innvandrere fra Kongedømmet Ungarn,  mens hans besteforeldre på morssiden var tyske innvandrere.
Voight har kunstutdannelse fra Catholic University of America i Washington D.C., hvor han tok en Bachelor of Arts i 1960.

Karriere

Voight vant Oscar for beste mannlige hovedrolle for rollen som Vietnamkrigsveteranen og rullestolsbrukeren Luke Martin i filmen Hjemkomsten (1978); han vant også samme år en pris for samme spill ved filmfestivalen i Cannes.
Han ble også Oscar-nominert for sine roller i filmene Asfalt-cowboy (1969), Runaway Train (1985) og Ali (2001). Voight hadde en gjesteopptreden i TV-serien Seinfeld, der han biter rollefiguren Kramer i armen.

Privatliv

Voight giftet seg med den franske skuespillerinnen Marcheline Bertrand 12. desember 1971, og de fikk to barn sammen; James Haven og Angelina Jolie. Voight og Bertrand tok ut separasjon i 1976, og ble skilt i 1980.
Voight stod under Vietnamkrigen for nærmest pasifistiske holdninger, men gikk over årene over til nye standpunkter. Han har senere på mange måter engasjert seg iherdig for amerikanske typisk konservative posisjoner.
Anna Munch

Familie

Hun var datter av legen Ludvig Wilhelm Dahl (1826–1890) og Anna Cathrine Lyders Bonnevie (1835–1893; se Bonnevie (slekt)). Faren ble senere utnevnt til medisinaldirektør. Anna var søster av Ludvig Dahl (1864–1934), Cecilie Dahl, Nils Alstrup Dahl og kusine av biologen Kristine Bonnevie, som ble Norges første kvinnelige professor.
I 1883 giftet hun seg med overlærer og major Peter Anker Ragnvald Munch (1853–1920; se Munch), som var fetter av maleren Edvard Munch. Dette ekteskapet ble senere oppløst.
I 1910 giftet hun seg med forfatteren Sigurd Mathiesen (1871–1958).

Forfatterskapet

Anna Munch utga en rekke romaner, noveller og skuespill i årene 1890–1916.

Roman om Anna Munch

I 2016 ga Selma Lønning Aarø ut romanen Hennes løgnaktige ytre, der hun tar utgangspunkt i Anna Munchs liv og hennes forhold til Knut Hamsun.
Fonds-Verrettes

Fonds-Verrettes (Fonvèrèt på haitisk kreol) er en kommune i departementet Ouest i Haiti. Byen ligger øst for hovedstaden Port-au-Prince og tett inntil landegrensen mot Den dominikanske republikk. Kommunen hadde i 2012 en beregnet folkemengde på 47 738.
Avskogingen i området har blitt et stort problem for Fonds-Verrettes. Skogbruk har lenge vært en hovednæring der.
Tour de France 1913

Endringer fra 1912

I 1905 hadde formatet til Tour de France blitt endret til et poengsystem for å forhindre juks. I 1912 arbeidet dette systemet i mot Eugène Christophe som kunne ha vunnet rittet uten. Han ville ledet til og med siste etappe. Systemet hadde favorisert tidligere vinnere. Arrangøren endret systemet tilbake til et tidssystem hvor sammenlagttid på etappene avgjorde vinneren. 
For første gang ble ruten lagt i motsatt retning av tidligere. Rittet hadde alltid gått med klokken tidligere, dette var første gangen det ikke gjorde det. 
Den første afrikanske syklisten deltok i 1913: Ali Neffati fra Tunisia ble oppdaget av rittdirektør Henri Desgrange, og ble senere en del av arrangørteamet til Tour de France.

Rittdetaljer

I 1913 startet 6 tidligere vinnere av Tour de France (Louis Trousselier, Lucien Petit-Breton, François Faber, Octave Lapize, Gustave Garrigou og Odile Defraye, det største antallet noen sinne. På de første etappene skjedde lite. Syklistene prøvde å spare krefter til Pyreneene. Tidligere vinner Octave Lapize brøt rittet under tredje etappe fordi han følte han ikke var i god nok form. Den avgjørende etappen ble den 6. Ved starten av etappen ledet Odile Defraye, men han falt tidlig av. Eugène Christophe var først, men over Col du Tourmalet ble sykkelen hans ødelagt og ubrukelig. Han gikk mer enn 10 km til nærmeste landsby. Etter en lang periode fikk han endelig reparert sykkelen sin, men kjørte i mål 3 timer og 50 minutter bak etappevinner Philippe Thys. Marcel Buysse som ledet rittet, fikk mekaniske problemer som ødela hans sjanser til å vinne. 
Da Petit-Breton måtte bryte rittet på en av de siste etappene var det kun Philippe Thys som kunne vinne rittet og han vant klart. Philippe Thys krasjet alvorlig på en etappe og besvimte. Da han ble bevisst igjen, fikk han hjelp til å fikse sykkelen. Hjelp var ulovlig i 1913, men Thys fikk kun en tidsstraff på 10 minutter, noe som gjorde at han fremdeles var over åtte minutter foran nr. 2.

Andre konkurranser

Camillo Bertarelli, nr 8 sammenlagt, vant «isolés»-kategorien. «Isolés»-kateogrien var for ryttere uten lag eller sponsor. Philippe Thys vant meilleur grimpeur, som var den uoffisielle klatretrøya.
Stammheim (film)

Handling

Reinhard Hauffs film beskriver kjølig og distansert forløpet av den mest betydningsfulle terroristprosess i moderne tysk historie, som fant sted mellom 1975 og 1977 i Stuttgart-Stammheim. De tiltalte var Ulrike Meinhof, Andreas Baader, Gudrun Ensslin og Jan-Carl Raspe. Om de tre sistnevnte begikk selvmord etter å ha mottatt sine dommer, eller om de ble drept av andre, lar filmen være åpent.
Edgar Davids

Profesjonell karriere

Edgar Davids startet sin profesjonelle fotballkarriere i klubben AFC Ajax. 8. september 1991 debuterte han som 18 åring på førstelaget mot RKC Waalwijk. 
Han ble raskt sett på som en lovende spiller og fikk 13 kamper den sesongen. Han imponerte så mye at han ble fast på midtbanen til Ajax og spilte tilsammen 106 kamper i perioden fra han debuterte til 1996.
Han var med på å vinne Eredivisie tre ganger, UEFA cupen en gang og Mesterligaen en gang. Det meste så lyst ut for 23 år gamle Davids i 1996 da han ble hentet fra AFC Ajax til det italienske storlaget AC Milan. Det ble et rimelig kortvarig opphold og han gikk videre til Juventus. Der ble han en av de viktigste spillerne og ble en stor kjendis i fotball-Europa.
Med Juventus vant han det meste man kan vinne og alt så rosenrødt ut. Han ble linket til en mange klubber og var nær en overgang til Manchester United, men i mai 2001 ble Davids innblandet i en dopingskanale. Han ble suspendert i 4 måneder for bruk av det forbudte stoffet nandrolon og kom ikke skikkelig tilbake etter det. Etter at Davids hadde sonet ferdig ble han lånt ut til den spanske storklubben FC Barcelona, hvor han spilte en sesong. Året etter ble han hentet til en annen italiensk kubb, Inter Milan. Han ble ikke noen stor suksess der og gikk gratis til det engelske laget Tottenham før 2005 sesongen. Han spilte de fleste kampene for Tottenham, og gjorde en forholdsvis bra jobb i Premier League. I januar 2007 gikk han tilbake til Nederland og til klubben hvor de hele startet, AFC Ajax.
Den 20. august 2010 skrev han under en kontrakt med Crystal Palace, men han fikk kun seks kamper før han la opp som spiller. I 2012 gjorde han comeback som spillende trener for Barnet.

Det nederlandske landslaget

På det nederlandske herrelandslaget debuterte han som 21-åring i 1994. Han var med i troppen til EM i fotball 1996 som ble arrangert i England, men ble sendt hjem pga. uenighet med landslagstrener Guus Hiddink. Davids ble hentet tilbake til VM i fotball 1998 i Frankrike og ble etterhvert fast inventar på landslaget. I EM i fotball 2000 som ble arrangert i Belgia og Nederland var Davids en nøkkelspiller på landslaget, og ble regnet som en av de viktigste angrepsvåpnene.
I semifinalen mot Italia var Davids en av Nederlands beste spillere, men han greide ikke å hindre at de røk ut på straffesparkkonkurranse.
Under VM i fotball 2002 fikk ikke Davids mulighet til å spille, ettersom Nederland ikke greide å kvalifisere seg. De var tilbake i EM i fotball 2004, med Davids på midtbanen. Heller ikke da greide de å gå til topps, men ble slått ut i semifinalen. Siste mulighet for Davids å vinne noe med landslaget ville ble under VM i fotball 2006, men til manges store skuffelse ble både han, Patrick Kluivert og Clarence Seedorf droppet fra landslaget da Marco van Basten tok over som landslagssjef.
Moïse Tshombe

Biografi

Tshombe gikk i misjonsskole, og var deretter forretningsmann i Élisabethville, som da lå i Belgias koloni Kongo. Da landet ble erklært selvstendig i 1960, utbrøt det anarki og mytteri, og belgierne, som stod for den statlige forvaltningen, flyktet landet på grunn av urolighetene. I denne situasjonen erklærte Tshombe provinsen Katanga som en selvstendig stat. Han ble valgt til Katangas president. Dette var opptakten til det som er kjent som Kongokrisen. I 1963 ble de kongolesiske styrkene nedkjempet av FN. Kongo ble deretter samlet med og Tshombe gikk i eksil. 
Året etter, i 1964, falt Cyrille Adoulas regjering, og president Joseph Kasavubu kalte på Tshombe for å danne regjering, bestående av de ulike stridende partene for å tvinge dem til samarbeid. Tshombe ledet da det partiet han hadde stiftet, CONACO, en sammenslutning av 49 partier. Landets økonomi hadde etter bruddet med Belgia gjennomgått en alvorlig krise og under Tshombe gikk Kongo bankerott. Med hjelp av fallskjermjegere fra Belgia og USA forsøkte Tshombe å slå ner de gjenværende opprørsgruppene  i landet, men dette var forgjeves. 
Etter et uredelig gjennomført valg i 1965 kom det på nytt til stridigheter mellom ulike fraksjoner i regjeringen. Tshombe kastet sin motstander Bomboko i fengsel, men presidenten svarte i oktober 1965 med å avsette Tshombe. Nok en gang gikk Tshombe i landflyktighet. Han reiste til Spania, men ble i 1967 kidnappet og ført til Algerie. Kongo krevde av Houari Boumédiènne at han skulle utleveres, slik at Tshombe kunne stilles for retten tiltalt for høyforræderi. Til tross for at Algeris høyesterett fattet beslutning om utlevering, forhindret Boumédiènne at så skjedde. Tshombe døde i Algerie i 1969.
Det var Tshombe som FNs generalsekretær, Dag Hammarskjöld, skulle treffe da det svenske Transair-flyet med FN-personell havarerte utenfor Ndola i Zambia den 17. september 1961.
Gjeddevasskoiene leirsted

Gjeddevasskoiene leirsted ligger midt mellom Bruvoll og Trøftskogen i Nord-Odal kommune, og er kommunens leirskole- og ekskursjonssted for skoleverket, men leies også ut til private.
Stedet består av hovedhytte og 2 sovehytter med ca. 30 sengeplasser. Stedet ligger helt inntil Gjeddevannet. Diverse undervisningsutstyr er oppbevart i skap i hovedhytta. Kjøkkenet har utstyr til 40 personer. En igjengrodd natursti går rundt i terrenget fra hyttene.
Matnog

Matnog (Bayan ng Matnog) er en kommune i Filippinene. Kommunen ligger på øya Luzon, og tilhører provinsen Sorsogon. Folkemengden var på 41 101 innbyggere i 2015.
Matlog ligger inn mot San Bernardino-stredet, som er og var en viktig adkomstpassasje fra de store filippinske havnebyer ut til Stillehavet og videre til for eksempel Mexico. Matnog er også en viktig og travel fergehavn tor trafikk over til naboøya Samar i sør langs den pan-filippinske hovedvei Maharlika Highway.
Texas City Green Power 2 gasskraftverk

Texas City Green Power 2 gasskraftverk er et varmekraftverk i Texas City i Texas i USA. Anlegget har en installert produksjonskapasitet på 564 MW, fordelt på 1 blokk. Operatør er energiselskapet Beyond Petroleum (BP). Utstyret er vesentlig levert av General Electric og Deltak.
Kraftverket ble utbygd omkring årene 2000–2004. Brenselkilden er naturgass.
Lattermåke

Beskrivelse

Den ligner hettemåke, men har mørkere hode.
Den er 36–41 m lang og har et vingespenn på 98–110 cm. Nordamerikansk gjest til Europa, påvist to ganger i Norge per 2002, i Rogaland i 2001 og en i Møre og Romsdal i 1996.

Hekking

Lattermåken hekker i myrområder nær kysten ofte i store kolonier. De bygger et stort reir laget hovedsakelig av gress på bakken. De legger 3 eller 4 grønnlige egg. Rugetiden er omtrent 3 uker.
Oxley Park (New South Wales)

Historie

Oxley Park er oppkalt etter oppdageren John Oxley (1784–1828) som ble gitt 600 acre land i området i 1823. Tomten gikk fra Queen Street, St. Marys østover til Ropes Creek og fra Great Western Highway til jernbanelinjen.
Årets avistegning

Årets avistegning, Avistegnerprisen eller Årets avistegner er en utmerkelse som går til tegneren av fjorårets beste norske avistegning. Prisen ble innstiftet av Mediebedriftenes Landsforening, Norsk Journalistlag og Norsk Redaktørforening i 1997. Fra 2003 blir prisen delt ut bare hvert annet år.
Fylkesvei 8830

Historikk og fremtid

Før 1. januar 2010 var veien riksvei, etter at regionsreformen trådte i kraft har den status som fylkesvei.
En bruforbindelse Korsfjord–Nyvoll har blitt vurdert, men den koster troligvis for mye.
Strekningen Fv8830 ble fastlagt 2019, og består av den tidligere fylkesvei 883 som ble forlenget med den tidligere fylkesvei fylkesvei 19. Fylkesvei 25 ble også del av veien.
TrackMania Nations

TrackMania Nations er et gratis bilspill produsert av den franske spillprodusenten Nadeo. Spillet er hovedsakelig et onlinespill, men kan også spilles som enspiller. Lanseringen av spillet møtte stor interesse, og spillet hadde allerede innen sine første uker fått 1 million registrerte spillere.
Alexander den store (film)

Innspillingsfakta

Den ble spilt inn i AB Svenska Biografteaterns studio på Lidingö og i Norr Mälarstrand i Stockholm.

Handling

Alexander er hovmester på en restaurant der man kan spise i separate rom, noe som ikke likes av alle og en forening for å motvirke dette blir dannet. Både restaurantens gjester og foreningens medlemmer blir innblandet i en rekke misforståtte situasjoner, som Alexander omsider lykkes i å klare opp. 
Til slutt besluttes det at man skal åpne et familiehotell for å motvirke usedelighetene. Alexander får oppgaven med å drive det nye hotellet. Han får imidlertid sparken, men kort etter dukker en rik venn opp og overtaler ham til å starte et nytt hotell.

Filmen i dag

Filmen er kun bevart i en inkomplett kopi. Av de opprinnelige fem aktene savnes i dag akt to helt og holdent. I tillegg savnes større eller mindre partier av øvrige akter, blant annet både begynnelsen og slutten på siste akt. De savnede avsnittene utgjør totalt cirka 670 meter (37 minutter).
Den inkomplett bevarte kopien var tintet  (fargesatt), én av de få svenske stumfilmene der man takket være dette kjenner til fargesettingen av forskjellige scener.
Daying

Daying (kinesisk: 大英县; pinyin: Dàyīng Xiàn) er et fylke i provinsen Sichuan i Folkerepublikken Kina. Det ligger i byprefekturet Suining.
Befolkningen var på 526 728 innbyggere i 1999.
Phlyctenosis

Utseende

Store, lyst rødbrune trebukker. Antennene er ganske tynne. Pronotum er rettlinjet avsmalnende forover, uten påfallende tenner på ytterkanten. Dekkvingene er slette.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten lever i Afrika inkludert flere arter på Madagaskar.
DS «Indherred»

DS «Indherred» var en tidlig rutebåt på Trondheimsfjorden, og gikk i rute fra Trondheim til Steinkjer for Indherreds Dampskibs-Selskab fra 1856 til 1867. 
I den korte tiden som DS «Nidelven» trafikkerte på Innherred fra 1850 av, ble lokalbefolkningen våken for behovet for en fast dampskipsrute med bestemte avgangs- og ankomsttider. Gamle Indherreds Dampskibs-Selskab ble opprettet den 1. mai 1855.
D/S «Indherred» ble bygd ved Nidelvens fabrikker og kostet 16 000 speciedaler. Den 16. juni 1856 gikk skipet første tur til Innherred. Det var bygget som hjuldamper, men ble oppbygget til propelldrift i 1868. Det ble avløst av DS «Indherred» II i 1876.
Ashley Montagu

Bakgrunn

Ashley Montague ble født 28.juni 1905 i London og gitt navnet Israel Ehrenberg. Faren Charles var en polskfødt jødisk skredder og moren Mary en russiskfødt jøde. Han forandret siden etternavnet til Montague etter Mary Montagu, en forfatter og tidlig feminist som levde på syttenhundretallet. Han tok også nye fornavn inspirert av andre forfattere han beundret, og navnet Israel kuttet han muligens ut fordi han var redd antisemittiske holdninger ville gjøre det til en hindring for ham. Da han etablerte en karriere i USA ble Ashley Montagu det faste navnet han benyttet. Han ble amerikansk statsborger i 1940. Montagu var gift med Marjorie Peakes og paret hadde tre barn.

Karriere og bøker

Ashely Montague studerte fysiologisk antropologi ved University of London, og tok deretter høyere studier ved Columbia University hvor han avla en PhD grad i 1927 etter å ha studert under blant annet Franz Boas.
Han ble kjent i 1940-årene for å hevde at menneskeraser var en sosial konstruksjon og ikke avspeilte en biologisk realitet. Boka Man's Most Dangerous Myth; The Fallacy of Race ble utgitt i 1942.  Han var den ledende personen under utformingen av UNESCOs uttalelse om rase i 1950, The Race Question. Etter at førsteutkastet ble møtt med kritikk av flere forskere ble det Montague som omskrev det til den endelige versjonen. Men også den versjonen møtte kritikk. En revidert versjon uten Montagues medvirkning ble utformet i 1951.
I 1953 utga Montagu boka The Natural Superiority of Women som argumenterte for at menn var en form for ufullstendige kvinner og på mange måter kvinner underlegne i biologisk forstand. Boka ble både kontroversiell og innflytelsesrik.
Han avgikk som professor ved Rutgers University i 1955.
Ashley Montagu utga tilsammen over 60 bøker, ved siden av bøker om rase og kjønn skrev han også blant annet om menneskelig anatomi, intelligens, ekteskap, hvorfor mennesker gråter, en historie om banning og en bok om elefantmannen som kom i 1971.
Montagu ble også kjent for allmenheten gjennom opptredener i TV-program som Carson's Tonight show og The Donahue Show.
Metaneira

Metaneira (gresk: Μετάνειρα) var en hetære eller prostituert som levde på 300-tallet f.Kr. i antikkens Hellas i Korint og Athen. Hun var kjent for sin skjønnhet, skarpsindighet og vidd. Som barn ble hun kjøpt av bordelleieren Nikarete i Korint. Hun ble oppfostret som en «datter», og formet som en hetære. En av hennes «søstre» var Neaira som er kjent og omtalt fra en rettssak mot henne.
Den greske retorikeren og oratoren Isokrates og logografen (taleskriveren) Lysias tilhørte blant hennes mer kjente klientell. Isokrates var en av de som tillot at hun ble innviet i de eleusinske mysterier. Noen kjærlighetsbrev som etter sigende ble sendt fra ham til Metaneira er høyst sannsynlig ikke autentiske.
Deg å få skode

«Deg å få skode», på gammelirsk Rop tú mo baile og engelsk Be Thou My Vision, er en irsk salme fra 700-tallet. Teksten ble bearbeidet til engelsk av Mary Elizabeth Byrne i 1905 og Eleanor Henrietta Hull i 1912. Melodien er en irsk folketone. 
Salmen ble oversatt til norsk av Arve Brunvoll i 1978, og ble i 1985 tatt med i Norsk Salmebok. Salmen innledet en bredere interesse for irsk fromhetsliv og musikktradisjon i norsk kirkeliv. Salmen ble senere gjendiktet til bokmål av Eyvind Skeie, og fremført av Hanne Krogh på hennes plate Vestavind (1998), med tittelen «Irsk hymne» og åpningslinjen Vær du visjonen, å Herre, i meg. 
Samme folkemelodi brukes også i den svenske popballaden «Gå inte förbi», med tekst av Ulf Schagerman og lansert som juleplate i 2003 av Sissel Kyrkjebø og Peter Jöback.
Honda Atlas Cars Pakistan

Honda Atlas Cars (Pakistan) Limited er et samarbeid mellom Honda (Japan) og Atlas Group (Pakistan). Selskapet ble stiftet 4. november 1992, og samarbeidsavtalen ble underskrevet 5. august 1993. Selskapet er oppført på børsene i Karachi, Lahore og Islamabad.
14. juli 1994 startet forhåndssalget av Hondabiler i seks utsalg i Karachi, Lahore og Islamabad. Senere har selskapet etablert tjueen 3S-utsalg («Sales, Service and Spare Parts» - «Salg, service og reservedeler»), tjue 2S-utsalg («Service and Spare Parts» - «Service og reservedeler») og seks 1S-utsalg («Spare Parts» - «Reservedeler») i alle de store byene i Pakistan.
Xiangxiang

Xiangxiang (kinesisk: 湘乡; pinyin: Xiāngxiāng) er en kinesisk by på fylkesnivå i provinsen Hunan i Sør-Kina. Befolkningen er (1999) på 891 418 innbyggere. Det ligger innen byprefekturet Xiangtan.

Kulturminner

Bygningene til det tidligere Dongshanakademiet (Dongshan shuyuan jiuzhi, 东山书院旧址), som ble grunnlagt i 1895, ble i 2006 tilføyd på Folkerepublikken Kinas liste over kulturminner.

Samferdsel

Kinas riksvei 320 går gjennom området. Den begynner i Shanghai og løper sørvestover til grensen mellom provinsen Yunnan og Burma. Underveis er den innom blant annet Hangzhou, Nanchang, Guiyang, Kunming og Dali.
Hapoel Tel Aviv B.C.

Hapoel Tel Aviv (הפועל תל אביב) er en israelsk supporter-eid basketballklubb lokalisert i Tel Aviv i Israel. Klubben er i øyeblikket i fjerde divisjon etter å ha rykket opp i 2008, men er allerede klar for 3. divisjon neste sesong. Navnet kommer fra navnet på gaten arenaen til Hapoel Tel-aviv basket ligger i; Rehov Ussishkin.

Historie

Hapoel Ussishkin ble opprettet i 2007 av supporterne til Hapoel Tel Aviv B.C. etter at klubben ble sendt ned til 3. divisjon etter økonomisk rot og dårlig ledelse.

2007-2008-sesongen

Med over 300 000 shekel i budsjett vant klubben alle sine 22 kamper i femte divisjon. Klubben vant også 5 divisjons Union Cup, også den uten å tape en eneste kamp.

Eierskap

Klubben er idag eid av over 700 supportere som hver betaler minst 300 shekel hver i året og dermed har en (men aldri mer) stemme ved valgene i kluben. Det er valg for styret i klubben hvert andre år, og det første valget i 2007 hadde 335 stemmer.

Supportere

Tilskuertallet var i gjennomsnitt 300 den første sesongen, med en topp på fullsatt 1200 i den siste kampen mot Hapoel Gan-Shmuel.
Poetokrati

Poetokrati er et ord som ble gjort kjent av den norske historikeren Ernst Sars for å beskrive et samfunn der diktere og forfattere har stor innflytelse.
Ordet ble brukt av Ernst Sars i 1902 i «Bjørnson Plads» for å beskrive Bjørnstjerne Bjørnsons betydningsfulle rolle i norsk politikk. Sars pekte på et fenomen han mente var spesielt for Norge, nemlig at dikterne og forfatterne hadde hatt så stor innflytelse helt siden 1814. Forfatterne hadde ikke bare vært forfattere, men også politikere. Den første dikter-politikeren var Henrik Wergeland, men det mest framtredende eksempelet er Bjørnstjerne Bjørnson, som i tillegg til å være en berømt forfatter spilte en betydningfull rolle som ideolog for Venstre i andre halvdel av 1800-tallet.
Selv om 1800-tallet regnes som poetokratiets største tid i Norge, hadde forfatterne fremdeles stor prestisje i samfunnsdebatten utover 1900-tallet. Gunnar Skirbekk mener at poetokratiet først døde ut på 1960-tallet sammen med kulturradikalerne fra 1930-tallet: Sigurd Hoel, Helge Krog og Arnulf Øverland. Fram til da hadde forfatterne uttalt seg om og blitt lyttet til også når det gjaldt fagområder der de ikke hadde ekspertkunnskap. Fra 1960-tallet tok derimot fagekspertene over samfunnsdebatten, som siden er blitt dominert av nye yrker som for eksempel sosiologene.